Številka: 0103-520/2014/4

Datum: 22.9. 2014

Zadeva: Določitev meseca pred mesecem predložitve dogovora

Spoštovani,

na vaše vprašanje, kako določiti dvakratnik zakonito določene osnovne plače v primeru, ko ste pred uveljavitvijo novele javnim uslužbencem že predložili obvestila in dogovore, smo vam odgovorili, da v primeru, ko dogovor z javnim uslužbencem pred uveljavitvijo novele ZSPJS-S **še ni bil sklenjen**, morate postopati skladno z določbo prvega odstavka 6. člena ZSPJS-S, ki določa, da se postopki pri delodajalcih za vračilo preveč določenih in izplačanih plač, začeti pred uveljavitvijo novele, končajo po določbah novele. V Pojasnilu v zvezi z izvajanjem Zakona o spremembah Zakona o sistemu plač v javnem sektorju (ZSPJS-S), številka 007-442/2014-21 z dne 22.7.2014 je bilo obrazloženo, da gre za nezaključene postopke v primeru, ko dogovori še niso bili sklenjeni, oziroma v primeru nepodpisa (zavrnitve) dogovora in posledično vložene tožbe, postopki pred pristojnimi sodišči še niso bili pravnomočno zaključeni. Glede na navedeno smo vam odgovorili, da morate javnim uslužbencem, ki dogovorov pred uveljavitvijo novele še niso podpisali, predložiti v podpis predlog dogovora z vsebino, kot jo določajo določbe tretjega, četrtega in petega odstavka 3. a člena zakona (povrne se preveč izplačane zneske plač za obdobje zadnjih desetih mesecev pred prenehanjem izplačevanja višje plače, kot je določena v skladu z veljavnimi predpisi in kolektivnimi pogodbami, vendar ne več, kot znaša dvakratnik zakonito določene osnovne plače za polni delovni čas za mesec pred mesecem predložitve dogovora). Pri določitvi maksimuma vračila upoštevate **mesec pred mesecem predložitve dogovora po noveli ZSPJS-S.**

Dodatno pa sprašujete, kateri mesec upoštevate v primeru, ko ste pred uveljavitvijo novele ZSPJS-S zaposlenim že predložili obvestila in dogovore o načinu vračila preveč izplačanega zneska (npr. aprila 2013) in so bili dogovori že podpisani pred uveljavitvijo novele.

Iz pojasnila izhaja, da v primerih, ko javni uslužbenec, v skladu s predpisi, veljavnimi do uveljavitve novele, ob uveljavitvi novele še ni vrnil celotnega zneska preveč izplačanih plač, se znesek, ki še ni vrnjen in presega višino zneska napačno izplačanih plač za obdobje zadnjih desetih mesecev pred prenehanjem izplačevanja plače v nasprotju z veljavnimi predpisi in kolektivnimi pogodbami oziroma dvakratnik zakonito določene osnovne plače za polni delovni čas pred mesecem, ko se mu je plača začela izplačevati v skladu z zakonom, na podlagi samega zakona odpusti. Za samo realizacijo navedene določbe mora delodajalec te javne uslužbence oziroma funkcionarje ponovno obvestiti o neskladnosti oziroma nezakonitosti določb o plači in o novi višini zneska preveč izplačanih plač, ki ga je javni uslužbenec oziroma funkcionar dolžan vrniti in o višini dolga, ki je predmet odpusta.

Če so javni uslužbenci in funkcionarji do uveljavitve novele že vrnili preveč izplačani znesek plač za obdobje, daljše od desetih mesecev pred prenehanjem izplačevanja višje plače, kot je določena v skladu z veljavnimi predpisi in kolektivnimi pogodbami oziroma znesek, ki presega dvakratnik zakonito določene osnovne plače javnega uslužbenca oziroma funkcionarja za polni delovni čas za mesec pred mesecem predložitve dogovora, imajo pravico zahtevati vračilo zneska, ki so ga že povrnili in presega znesek, ki se v skladu z dogovorom vrača po noveli zakona. Delodajalec mora te javne uslužbence oziroma funkcionarje ponovno obvestiti o neskladnosti oziroma nezakonitosti določb o plači in o novi višini zneska preveč izplačanih plač, ki so ga dolžni vrniti. Javni uslužbenec in funkcionar pa lahko v 30 dneh od tega obvestila vloži zahtevo za vračilo preveč povrnjenega zneska preveč izplačanih plač. Rok je prekluzivni rok, to pomeni, da po poteku roka javni uslužbenec oziroma funkcionar izgubi pravico zahtevati vračilo.

Na vaše dodatno vprašanje, kateri mesec upoštevate v primeru, ko ste pred uveljavitvijo novele ZSPJS-S zaposlenim že predložili obvestila in dogovore o načinu vračila preveč izplačanega zneska (npr. aprila 2013) in so bili **dogovori že podpisani pred uveljavitvijo novele**, odgovarjamo, da v tem primeru dvakratnik zakonito določene osnovne plače javnega uslužbenca za polni delovni čas izračunate tako, da upoštevate osnovno plačo **meseca pred mesecem predložitve dogovora pred uveljavitvijo novele ZSPJS-S**. Če ste dogovor javnemu uslužbencu predložili v podpis meseca aprila 2013, upoštevate njegovo zakonito določeno osnovno plačo za polni delovni čas za mesec marec 2013.

S spoštovanjem,

 **Mojca RAMŠAK PEŠEC**

 **GENERALNA DIREKTORICA**

Poslano:

- naslov